༄༅། །སྔགས་འཆང་ཆོས་ཀྱི་རྒྱལ་པོས་མཛད་པའི་གསང་འདུས་དཀྱིལ་ཆོག་གི་མཆན་བུ་མ་དག་པའི་འཁྲུལ་སེལ་བཞུགས།། ཐམས་ཅད་མཁྱེན་པ་འཁོར་ལོའི་མགོན་པོ་ལ་ཕྱག་འཚལ་ལོ། །དིང་སང་དུས་འདིར་སྔགས་ལ་སྦྱངས་པ་ཉུང་། །དེ་ཕྱིར་ཆོ་ག་དག་དང་མ་དག་པའི། །རྣམ་དབྱེ་ཤེས་པ་ཉིན་མོའི་སྐར་མ་ཙམ། །འོན་ཀྱང་རང་ཉིད་གསུང་རབ་བརྗོད་དོན་ལ། །མ་རྨོངས་རབ་གསལ་བློ་མིག་དང་ལྡན་ཕྱིར། །བློ་གསལ་གཟུར་གནས་འགའ་ལ་ཕན་རུང་སྙམ། །གསང་འདུས་དཀྱིལ་ཆོག་མཆན་བུ་མ་དག་པའི། །རྗེས་འབྲངས་འཁྲུལ་སེལ་ལྷག་བསམ་དག་པས་བྲིས། །དེ་ལ་འདིར་སྙིགས་དུས་བསྟན་པའི་ཉི་མ་སྔགས་འཆང་ཆོས་ཀྱི་རྒྱལ་པོ་དེ་ཉིད་ཀྱི་གསུང་ལས། ཁོ་བོས་བྱས་པའི་གསང་འདུས་ཀྱི་ཡིག་ཆ་འདི་ལ་ད་དུང་ཞུས་དག་དང་དོགས་དཔྱོད་འདྲ་དགོས་པ་ཡོད་དོ་ཞེས་གསུངས་པ་དུས་མཚུངས་པའི་སྐྱེ་བོ་བདེན་པར་སྨྲ་བ་དུ་མའི་ངག་ལས་ཐོས་པ་དང་། ལྷག་པར་དཀྱིལ་ཆོག་གི་སྟ་གོན་གྱི་སྐབས་ཀྱི་མཆན་བུ་འདི་ནི། སྔགས་འཆང་ཉིད་ཀྱི་དགོངས་པ་ཡིན་པར་ཡང་མ་ངེས་ཤིང་། མ་དག་པའི་ཚུལ་བཤད་པར་བྱ་སྟེ། དཀྱིལ་ཆོག་གི་སྟ་གོན་གྱི་སྐབས་ཀྱི་མཆན་བུ་དེ་ཉིད་ཀྱི་རྗེས་སུ་འབྲངས་ན། སྟ་གོན་གྱི་སྔ་དྲོ་སྒྲུབ་ཐབས་བསྡུས་པའི་ལུགས་ཀྱི་དཀྱིལ་འཁོར་རྒྱལ་མཆོག་དོར་བའི་རྗེས་སུ། ཕྲ་ཐིག་དང་བཟླས་པ་གྲུབ་རྗེས། གཙོ་བོ་དོན་དམ་ལ་ཞུགས་པ་དང་། ལྷ་མོ་བཞིའི་གླུས་བསྐུལ་བ། གཙོ་བོ་འོད་གསལ་ལས་སེམས་དཔའ་གསུམ་བརྩེགས་ཀྱི་སྐུར་བཞེངས་པ་ལ་བསྟོད་པ་དང་མཆོད་པ་སོགས་བྱ་བ་རྣམས་སྒྲུབ་ཐབས་ནས་ཇི་ལྟར་གསུངས་པ་བཞིན་བྱེད་དགོས་པར་བཤད་འདུག་པ་ལྟར། དེང་སང་ངག་འདོན་ལ་ཡང་བྱེད་པ་ཞིག་འདུག་མོད་ཀྱང་། འདི་ནི་སྔགས་འཆང་ཆེན་པོས་མཛད་པའི་སྒྲུབ་དཀྱིལ་གྱི་རྩོམ་གཞི། རྗེ་རྡོ་རྗེ་འཆང་གི་གསུང་རབ། ངོར་ཆེན་དཀོན་མཆོག་ལྷུན་གྲུབ་ཀྱི་ཟུར་འདེབས་མཁས་པའི་ཡིད་འཕྲོག་སོགས་ཀྱི་དགོངས་པ་མ་ཡིན་ཞིང་། འདུས་པ་འཕགས་ལུགས་ཀྱི་ཡིག་ཆ་ཚད་ལྡན་གཞན་ལས་ཀྱང་དེ་ལྟར་དུ་མ་བཤད་པའི་ཕྱིར། མཆན་བུ་མ་དག་པའི་རྗེས་སུ་འབྲངས་པའི་ངག་འདོན་འདི་བཞིན་འདོར་བར་བྱའོ། །འོ་ན་ཇི་ལྟར་དུ་སྙམ་ན། གསང་བ་འདུས་པའི་སྒྲུབ་ཐབས་འདི་ལ་ཉམས་སུ་ལེན་ཚུལ་རྒྱས་བསྡུས་གཉིས་གསུངས་པ་ལས། སྟ་གོན་གྱི་སྔ་དྲོ་མཛད་པ་འདི་བསྡུས་པའི་ཕྱོགས་ཡིན་ཞིང་། དེའི་ཚེ་སྐྱབས་འགྲོ་ནས་བཟུང་རྗེས་ཆགས་ཀྱི་ཏིང་ངེ་འཛིན་གྱི། ཨོཾ་སརྦ་ཏ་ཐཱ་ག་ཏ་པཱུ་ཛ་སོགས་བརྗོད་པ་ཡན་ཆད་སྒྲུབ་ཐབས་བཞིན་བྱས་ལ། འོན་ཀྱང་ཅུང་ཟད་མི་འདྲ་བ་ནི་ལྷ་མོས་ལུས་ལ་བསྡུ་བའི་ཚེ། རང་གི་སྙིང་ཁའི་འོད་ཟེར་གྱིས་ལྷ་རྣམས་གདན་དང་བཅས་པ་སྤྱན་དྲངས་ཏེ། རང་གི་ལུས་ཀྱི་གནས་སོ་སོར་འཁོད་པ་ནི་སྤྱི་བོར་རྣམ་པར་སྣང་མཛད་སོགས་སྒྲུབ་ཐབས་བཞིན་བྱའོ། །དེ་ནས་ཕྲ་ཐིག་དང་བཟླས་པ་གྲུབ་རྗེས། རང་གི་ལུས་གཞལ་ཡས་ཁང་དུ་གྱུར་པའི་ནང་དུ་ཨཾ་ལས་མཆོད་ཡོན་མ་དཀར་མོ་ཞེས་སོགས་ནས། ཨོཾ་སརྦ་ཏ་ཐཱ་ག་ཏ་ཨ་ནུ་ར་ག་ཎ་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཞེས་པ་ཡན་གྱི་མཆོད་པ་རྣམས་སྒྲུབ་ཐབས་ནས་ཇི་ལྟར་བཤད་པ་བཞིན་བྱས་ལ། དེ་ནས་སྔར་རང་གི་ལུས་ལས་སྤྲོས་པའི་ལྷ་མོ་རྣམས་ཀྱིས་བསྟོད་པར་བསམ་ལ། མི་བསྐྱོད་རྡོ་རྗེའི་ཡེ་ཤེས་ཆེ། །ཞེས་པ་ནས། རྡོ་རྗེ་སེམས་དཔའ་ཕྱག་འཚལ་བསྟོད། །ཅེས་པའི་བར་གྱིས་བསྟོད་ལ། དེ་ནས་ཉེར་བསྡུ་བྱ་བ་ནི། རང་གི་ཐུགས་ཁའི་ས་བོན་གྱི་འོད་ཟེར་གྱི་གཞལ་ཡས་ཁང་སྤྱན་དྲངས་ནས་རང་གི་ལུས་ཀྱི་དཀྱིལ་འཁོར་ལ་ཐིམ་པས་རང་ཞེ་སྡང་རྡོ་རྗེ་ཡབ་ཡུམ་དུ་གྱུར། ཅེས་བརྗོད་ལ། དེ་ནས་སའི་ལྷ་མོ་སྟ་གོན་ལ་འཇུག་པར་བྱ་སྟེ། དེ་ལྟར་ཡིན་པའི་རྒྱུ་མཚན་རྗེ་རྡོ་རྗེ་འཆང་གི་སྒྲུབ་ཐབས་དངོས་གྲུབ་རྒྱ་མཚོ་ལས། ཐུན་འོག་མ་གསུམ་ལའང་སྔར་བཞིན་རྒྱས་པར་བསྒོམ་པའམ། དེ་ཙམ་མི་ནུས་ན་སྐྱབས་འགྲོ་དང་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་འགྲོ་བས། སྲུང་འཁོར་ནས་རྗེས་ཆགས་ཀྱི་མཆོད་པ་ཡན་ཆོད་དང་པོ་སྦྱོར་བ་རྫོགས་པར་བསྒོམ་ལ། དེའི་མཐར་བཟླས་པ་དང་མཆོད་བསྟོད་ཉེར་བསྡུ་སོགས་བྱའོ། །དེའི་ཚེ་ལྷ་མོས་ལུས་ལ་བསྡུ་བའི་སྐབས་སུ་གདན་རྣམས་ཀྱང་རང་ལ་བསྡུའོ། །ཞེས་གསལ་བར་གསུངས་ཤིང་། པཎ་ཆེན་གུང་རུ་ཤེས་རབ་བཟང་པོའི་གསང་འདུས་ཀྱི་ཕྱག་ལེན་གྱི་རིམ་པ་གསལ་བ་ཞེས་བྱ་བའི་བསྟན་བཅོས་ལས། ཡང་སྦྱིན་སྲེག་དུས་སམ། སྒྲུབ་མཆོད་ཀྱི་སྟ་གོན་དུས་སུ་སྒྲུབ་ཐབས་བསྡུས་པ་འདི་བཞིན་བསྒོམ་པ་ཡང་ཤིན་ཏུ་གལ་ཆེ་བས། དེའི་ཚུལ་ནི། སྐྱབས་འགྲོ་སེམས་བསྐྱེད། ཡིག་བརྒྱ་བཟླས་པ་སོགས་བྱས་ནས། ལྷ་མོས་ལུས་ལ་བསྡུ་བའི་སྐབས་སུ། རང་གི་སྙིང་ཁའི་འོད་ཟེར་གྱིས་ལྷ་རྣམས་གདན་དང་བཅས་པ་སྤྱན་དྲངས་ཏེ་རང་གི་ལུས་ཀྱི་གནས་སོ་སོར་ཐིམ་པ་ནི། སྤྱི་བོར་རྣམ་པར་སྣང་མཛད་ཅེས་སོགས་ཏེ། གདན་རྣམས་ཀྱང་བསྡུའོ། །སྦྱོར་བའི་ཏིང་ངེ་འཛིན་གྱི་རྗེས་སུ་དཀྱིལ་འཁོར་གྱི་རྗེས་སུ་དཀྱིལ་འཁོར་རྒྱལ་མཆོག་མི་བྱེད་པར་བཟླས་པ་དང་སྦྲེལ་ཏེ། བཟླས་པའི་རྗེས་སུ་མཆོད་བསྟོད་ཉེར་བསྡུ་བྱ་སྟེ། སྒྲུབ་ཐབས་རྒྱས་པ་ལྟར་ན། འཁོར་གྱི་ལྷ་རྣམས་ཀྱི་བསྟོད་པའི་རྗེས་སུ་ལུས་ལས་སྤྲོས་པའི་ལྷ་མོ་རྣམས་ཀྱིས་མཆོད་པ་ཡིན་པས་བསྟོད་པ་དང་པོར་འབྱུང་ལ། འདིར་ནི་འཁོར་གྱི་ལྷ་ཚོགས་མེད་པར་ལུས་ལ་སྤྲོས་པའི་ལྷ་མོ་རྣམས་ཀྱིས་མཆོད་པའི་རྗེས་ལ་བསྟོད་པ་ཡིན་པས། བསྟོད་པ་རྗེས་སུ་བྱུང་བ་ཡིན་ཏེ། སྒྲུབ་མཆོད་ཀྱི་སྐབས་འགའ་རེར་ཡང་གོ་རིམ་འདི་བཞིན་བྱེད་དགོས་སོ། །ཉེར་བསྡུའི་སྐབས་སུ་ཐུགས་ཁའི་ས་བོན་གྱི་འོད་ཟེར་གྱིས་རྟེན་གཞལ་ཡས་ཁང་པ་སྤྱན་དྲངས་ཏེ་རང་གི་ལུས་ཀྱི་དཀྱིལ་འཁོར་ལ་ཐིམ་པས་རང་ཞེ་སྡང་རྡོ་རྗེ་ཞེས་པ་མན་ཆོད་བྱ་སྟེ། བརྟེན་པ་ལྷ་འཁོར་བསྡུ་རྒྱུ་མེད་དོ། །ཞེས་རྒྱུ་མཚན་དང་བཅས་གསལ་བར་གསུངས་པ་དང་། ཡང་གུང་རུའི་གསང་འདུས་ཀྱི་རྣམ་བཤད་ཆེན་པོ་ལས། དེ་ལྟར་ཏིང་ངེ་འཛིན་གསུམ་རྫོགས་པར་བསྒོམ་པའི་ཐུན་གཞན་ལ་དང་པོ་སྦྱོར་བའི་རྗེས་སུ་བཟླས་པ་སོགས་སྦྱར་སྒྲུབ་ཐབས་བསྡུས་པ་རུང་སྟེ། སྒྲོན་གསལ་ལེའུ་བཅུ་བདུན་པར། དེ་ལྟ་བུའི་སྒྲུབ་ཐབས་བསྡུས་པ་འབའ་ཞིག་གསུངས་པས་སོ། །སྒྲུབ་ཐབས་བསྡུས་པ་འདི་བཞིན་བསྒོམ་རུང་བའི་ཁུངས་སྟོན་པར་མཛད་ཅིང་། ཡང་མཁས་པ་ཆེན་པོ་དཀོན་མཆོག་ལྷུན་གྲུབ་ཀྱི་ཟུར་འདེབས་མཁས་པའི་ཡིད་འཕྲོག་ལས་ཀྱང་། དེ་ཙམ་མི་ནུས་ན། སྐྱབས་འགྲོ་སེམས་བསྐྱེད། རྡོ་རྗེ་སེམས་དཔའི་སྒོམ་བཟླས་རྣམས་བྱས་ལ། ཚད་མེད་བཞི་བསྒོམ་པ་ནས་ལྷག་མོས་ཀྱི་མཛད་པའི་བར་ཇི་སྐད་བཤད་པ་བཞིན་བྱས་ནས། ལྷག་མོས་ལུས་ལ་བསྡུ་བའི་ཚེ། །རང་གི་སྙིང་ཁའི་འོད་ཟེར་གྱིས་ལྷ་རྣམས་གདན་དང་བཅས་པ་སྤྱན་དྲངས་ཏེ་རང་གི་ལུས་ཀྱི་གནས་སོ་སོར་ཐིམ་པ་ནི། སྤྱི་བོར་རྣམ་སྣང་ཞེས་སོགས་ནས། ཨོཾ་སརྦ་ཏ་ཐཱ་ག་ཏ་པུ་ཛ་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཞེས་པས་ང་རྒྱལ་འཛིན་པའི་བར་བྱས་ནས་བཟླས་པ་བྱ། ཕྱི་ནང་གི་མཆོད་པ་སྔར་བཞིན་བྱས་ལ། ལྷ་མོ་དེ་རྣམས་ཀྱིས་བསྟོད་པར་བསམ་སྟེ་སྔར་བཞིན་བསྟོད། ཉེར་བསྡུའི་ཚེ་རང་གི་ཐུགས་ཁའི་ས་བོན་གྱི་འོད་ཟེར་གྱིས་གཞལ་ཡས་ཁང་སྤྱན་དྲངས་ཏེ། རང་གི་ལུས་ཀྱི་དཀྱིལ་འཁོར་ལ་ཐིམ་པས། རང་ཞེ་སྡང་རྡོ་རྗེར་གྱུར་ཅེས་བརྗོད། དེ་ནས་ས་ལྷའི་སྒོས་མཆོད་ཀྱི་མར་མི་སྦར་ལ། ཞེས་གསུངས་པས་རྒྱུ་མཚན་དེ་རྣམས་ཀྱི་ཕྱིར། ཁོ་བོས་གོང་དུ་བཤད་པ་ལྟར་ཉམས་སུ་བླངས་པས་བླ་མ་གོང་མ་རྣམས་ཀྱི་གསུང་རབ་སོ་སོའི་དགོངས་པ་དང་མཐུན་ཞིང་། སྔགས་འཆང་ཆོས་ཀྱི་རྒྱལ་པོའི་དགོངས་པ་ཡང་རྫོགས་པར་འགྱུར་བས། གསུང་རབ་ཀྱི་དོན་ལ་དཔྱོད་པའི་བློ་གྲོས་དང་ལྡན་ཞིང་བློ་གཟུ་བོར་གནས་པ་རྣམས་ཀྱིས་དགོངས་པར་མཛད་དེ། རྒྱུ་མཚན་དེས་ན་མཆན་བུ་མ་དག་པའི་རྗེས་སུ་འབྲངས་པའི་ཉམས་ལེན་གྱི་རིམ་པ་དེ་ལ་ནི། གོང་མའི་གསུང་རབ་དེ་རྣམས་དང་འགལ་བའི་ལུང་གི་གནོད་བྱེད་དེ་ཙམ་དུ་མ་ཟད། རིགས་པས་ཀྱང་འདི་ལྟར་གནོད་དེ། དཀྱིལ་འཁོར་རྒྱལ་མཆོག་དང་མ་འབྲེལ་བཞིན་དུ་གཙོ་བོ་དོན་དམ་ལ་ཞུགས་ནས། དེ་ལས་བཞེངས་པར་སྤྱན་མ་ལ་སོགས་པ་ལྷ་མོ་བཞིའི་གླུའི་བསྐུལ་བར་གསུངས་པ་ལ་སྐབས་དེར་སྐུལ་བྱེད་ཀྱི་ལྷ་མོ་བཞི་མེད་པའི་ཕྱིར་དང་། གཙོ་བོ་དོན་དམ་ལས་བཞེངས་ཏེ་སེམས་དཔའ་གསུམ་བརྩེགས་ཀྱི་བདག་ཉིད་ཅན་དུ་དཀྱིལ་འཁོར་པ་ཐམས་ཅད་ཀྱིས་མཐོང་བར་འགྱུར། ཞེས་བརྗོད་ཅིང་བསྒོམ་དགོས་པ་ལས། སྐབས་དེར་སྔར་བསྐྱེད་པའི་ལྷ་རྣམས་ནི་ལྷག་མོས་ལུས་ལ་བསྡུ་བའི་ཚེ་བསྡུས་ཟིན་ནས་མེད་པ་དང་། དེའི་རྗེས་སུ་དཀྱིལ་འཁོར་རྒྱལ་མཆོག་དང་མ་འབྲེལ་བས་དཀྱིལ་འཁོར་གྱི་ལྷ་གཞན་བསྐྱེད་པ་མེད་པའི་ཕྱིར་རང་སེམས་དཔའ་གསུམ་བརྩེགས་ཀྱི་བདག་ཉིད་ཅན་དུ་དཀྱིལ་འཁོར་པ་ཐམས་ཅད་ཀྱིས་མཐོང་བར་འགྱུར་ཞེས་པའི་དཀྱིལ་འཁོར་པ་རྣམས་གང་ལ་ངོས་འཛིན་སྨྲ་དགོས་པ་སོགས་མང་དུ་ཡོད་ཀྱང་འདིར་མ་སྤྲོས་སོ། །གཞན་ཡང་གསང་བ་འདུས་པའི་བདག་འཇུག་གི་སྐབས་སུ་རྣམ་སྣང་སོགས་ཀྱི་དབང་རྫས་འགའ་ཞིག་ལ་དབང་རྫས་ལྷར་བསྐྱེད་ནས་དེའི་ཡེ་ཤེས་པ་སྤྱན་དྲངས་ཏེ་མི་བསྟིམ་པར། དེའི་སྤྱི་བོར་ཟླ་བ་ལ་ཨོཾ་དཀར་པོ་སོགས་གནས་གསུམ་བྱིན་རླབས་བྱེད་པ་ཞིག་འདུག་ཀྱང་། འདི་ནི་དབང་རྫས་སོ་སོའི་ཡེ་ཤེས་པ་སྤྱན་དྲངས་པའི་རྗེས་སུ། ཛཿཧཱུྃ་བཾ་ཧོཿགཉིས་སུ་མེད་པར་ཐིམ། ཞེས་ཐམས་ཅད་ལ་སྦྱར་ལ། དེ་ནས་གནས་གསུམ་བྱིན་རླབས་རྣམས་བྱ་དགོས་པ་ཡིན་ཏེ། དེ་བཞིན་བྱ་བར་ཆོས་རྒྱལ་འཕགས་པས་མཛད་པའི་གསང་འདུས་ཀྱི་བདག་འཇུག་དང་། རྡོ་རྗེ་འཆང་གི་དཀྱིལ་ཆོག་ཡེ་ཤེས་རྒྱ་མཚོ། གུང་རུ་ཤེས་བཟང་གི་དཀྱིལ་ཆོག་རིམ་པ་གསལ་བ། འཇམ་དབྱངས་སངས་རྒྱས་རིན་ཆེན་གྱི་དཀྱིལ་ཆོག ངོར་ཆེན་དཀོན་མཆོག་ལྷུན་གྲུབ་ཀྱི་ཟུར་འདེབས་མཁས་པའི་ཡིད་འཕྲོག་སྟེ་གསུང་རབ་དེ་ཐམས་ཅད་མཐུན་པར་དབང་རྫས་ཀྱི་ཡེ་ཤེས་པ་བསྟིམས་པའི་རྗེས་སུ་གནས་གསུམ་བྱིན་རླབས་བྱ་དགོས་པ་ཁོ་ན་གསུངས་པའི་ཕྱིར་རོ། །ཞེས་པ་འདི་ནི་འཇམ་པའི་དབྱངས་བསོད་ནམས་དབང་པོའི་མཚན་ཅན་ལས་ལུགས་འདིའི་སྒྲུབ་དཀྱིལ་གྱི་ལུང་སོགས་ནོས་ཤིང་། རྒྱལ་སྲས་སྦས་པའི་རྣལ་འབྱོར་སེམས་དཔའ་ཆེན་པོ་གྲགས་པའི་མཚན་ཅན་ལས་སྨིན་བྱེད་ཀྱི་བདུད་རྩིའི་རོ་མཆོག་མྱངས་ལ། གསང་སྔགས་རྒྱ་མཚོའི་ཕ་རོལ་ཏུ་སོན་ཅིང་། དུས་གསུམ་སྒྲིབ་མེད་དུ་གཟིགས་པའི་རྒྱལ་བ་མུས་པ་ཆེན་པོ་ལས་དཔལ་གསང་བ་འདུས་པའི་གྲོལ་བྱེད་ཀྱི་ཟབ་ཁྲིད་ཀྱི་རིམ་པ་སྨིན་རྒྱས་སུ་སྩལ་ཏེ། དེ་དང་འབྲེལ་བའི་ཡིག་ཆ་མདོ་བྱས། མདོ་བསྲེས། རྣམ་གཞག་རིམ་པ། སྤྱོད་བསྡུས་སྒྲོན་མེ་སོགས་རྒྱ་གཞུང་མང་པོ་དང་། དེའི་དགོངས་འགྲེལ་བོད་ཀྱི་གསུང་རབ་མཚན་ལྡན་མང་པོའི་བཤད་ལུང་སོགས་མཐའ་ཆོད་པར་བཀའ་དྲིན་གྱིས་བསྐྱངས་པའི་སྐལ་བ་བཟང་པོ་ཅན་དཔལ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་ཀྱིས་སྦྱར་བ་འདིས་རང་གཞན་ཀུན་ལ་ཕན་བདེ་རྒྱ་ཆེན་པོ་འབྱུང་བར་གྱུར་ཅིག དེ་ལྟར་བདག་གི་ལྷག་བསམ་དག་པ་ཡིས། །གསང་འདུས་ཆོ་གའི་འཁྲུལ་སེལ་བྲིས་འདི་ལ། །མང་ཐོས་བློ་གསལ་རྣམ་དཔྱོད་ལྡན་པ་རྣམས། །དགེས་པར་མཛོད་ལ་ཀུན་ལ་སྤེལ་བར་གྱིས། །ལ་ལ་རང་ཉིད་གསུང་རབ་དགོངས་དོན་གྱི། །ཚིག་རེ་ཙམ་གྱི་དོན་ལའང་རབ་རྨོངས་ཀྱང་། །ཕྱོགས་འཛིན་དབང་གིས་ལོག་རྟོག་སྒྲོག་ན་ཡང་། །དེ་ལ་ཁོ་བོ་བ་སྤུ་གཡོ་རེ་སྐན། །འདི་སྦྱར་དགེ་བས་བདག་སོགས་གདུལ་བྱ་རྣམས། །ཚེ་འདིར་ཚེ་རིང་ནད་མེད་བསམ་དོན་འགྲུབ། །ཕྱི་མ་བདེ་བ་ཅན་དུ་སྐྱེས་གྱུར་ནས། །ཀུན་ཀྱང་བདག་གི་འདུལ་བྱར་འགྱུར་བར་ཤོག། །།སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
སྔགས་འཆང་ཆོས་ཀྱི་རྒྱལ་པོའི་གསང་འདུས་དཀྱིལ་ཆོག་གི་མཆན་བུ་མ་དག་པའི་འཁྲུལ་སེལ།

:GyatonRare Texts of the Sakya Tradition

Kunga Gyaton